text: Bíðirøðin er long fyri at sleppa inn á Skarv hetta leygarkvøldið. Tá onkur fer út, sleppa onnur inn. Hetta er heldur sjáldsamt á føroyska vertshúsinum. Ein grønlendari stendur sum eitt spurnartekin og skriðar sær í nakkanum. Hann spyr undrandi “Hvad sker der her i aften?”. Eg greiði honum frá serligu støðuni hjá Kára P. millum útisetar. Eingin hevur so rámandi lýst útisetalívið í Keypmannahavn, sum Kári P. ger í sanginum Súrligar nætur í Keypmannahavn. Hann er fyri útisetar uttan iva tann størsti føroyski trubadururin. Grønlendski spyrjarin ristir bara við høvdinum stendur ivasamur eina løtu og fer so okkurt annað stað.
text: #000006
text: Innanfyri eru hølini á tremur við fólki. Kári P. hevur longu verið á pallinum fyrru ferð, og Høgni Lisberg er í ferð við at gera klárt til sína framførslu. Aftanfyri í goymslurúminum hitti eg Kára P., ið situr og prátar við Brand Enni og Kirstin Thorsteinsson, ið saman við mannium Dánjal Petur Thorsteinsson hevur rikið Skarv í 31 ár.
text: #000007
text: Kirstin sigur frá, at hóast hetta er fyrstu ferð, at tey skipa fyri konsert við Kára P., so hevur Kári ofta sungið og spælt gittar her fyrr. Í sjeytiárunum plagdu nógvir føroyingar at búgva á Skarv í vikuskiftunum. Kári var ein teirra, sigur hon. Tá Kári spældi og sang, var tað ikki nakað man lýsti við ella kallaði konsert, ella fyri sovítt helt vera nakað serligt. Tað var bara Kári. Samanhaldið var øgiliga gott millum føroysku útisetarnar tá, sigur Kirstin og Kári nikkar.
text: #000008
text: Uti á pallinum er Høgni Lisberg farin at spæla. Hann spælir egin løg og okkurt lag hjá onkrum øðrum. Saman við sær hevur hann Allan Tausen á gittara. Fullu hølini súgva ljóðið til sín, á Skarv er lágt til loftið, so tað er sum at spæla beint frammanfyri einum veggi av fólki. Men Høgni roynir, alt tað hann kann. Tó eru umstøðurnar ikki til hansara slag av tónleiki. Konsertin fær eitt sindur av flog, tá hann spælir Mercedes Benz hjá Janis Joplin og øll syngja við. “Oh Lord won’t you buy me a Mercedez Benz”. Hetta er ein veitsla heldur enn ein konsert.
text: #000011
text: Høgni Lisberg býr eins og Kári P. áðrenn hann á Oyrasundskollegienum, hann er Singer/Songwriter, ið í grundini er nýggja heitið hjá vísusangarum. Løgini hjá Høgna verða skapt í teimum karmum, har Kári P. skrivaði nógv av sínum besta tilfari, men enn eru løgini ikki vorðin fólkaogn. Tíðin fer at vísa hvat pláss Høgni Lisberg far í føroyskari tónleikasøgu, men hetta kvøldið eigur Kári P., og Høgni tykist at vita hetta.
text: #000012
text: Tá Høgni Lisberg er liðugur, heldur DJ ESJ lív í fjøldini við at spæla kend hittløg. Veitslan tykist fullkomin. So fullkomin, at Kári P., ið lúrir út úr goymslurúminum er farin at ivast, um hann skal fara á aftur pallin ella ikki. Hann heldur, at ein maður við einum kassagittara fær trupult við at liva upp til lagið, ið diskotekstónleikurin hjá DJ ESJ skapar. Onkur sigur við hann, at um nakar klárar tað, so er tað júst hann. Fólkið er komið har fyri at hoyra Kára P:. Hann tykist nú sannførdur og avgerð at fara á pallin aftur.
text: #000013
text: Kári leggur trygt frá landi við Villum víddum. Fólk troðkast saman framman fyri pallinum. Tey syngja við harðari enn Kári og ljóðannleggið megna. Hetta er ein stórfingin løta, Skarv livur við, Kári er hirðin og vit eru hansara flokkur. Tá hann trívur í Súrligar nætur í Keypmannahavn gerst løtan nógv størri enn ein konsert, karmar, áskoðarar og Kári renna saman í okkurt heilt gandakent. Kári er komin heim.
text: #000015
text: Konsertin heldur á. Vit fáa løg sum Kalla Katt, Herluff, Hinumegin Ringvegin, Sangur um flyting og allar hinar perlurnar í lagaskattinum. Alla tíðina stendur tjúkt av fólki framman fyri pallin og syngur við av fullum hjarta. Eftir ein tíma á pallinum, gongur ljóðtøknin fyri. Annleggið orkar ikki meira. Støðugt er skrúvað harðari frá, fyri at Kári skal hoyrast gjøgnum felagssangin, men nú orkar tað ikki longur. Tann, ið skal taka sær av ljóðinum, er ikki at finna nakrastaðni. Súrliga náttin í Keypmannahavn hevur fevnt hann. So ein annar ljóðkønur fer upp á pallin og hjálpir tað, ið hann kann. Hvørki Kári ella fólkið hava hug at løtan skal enda.
text: #000016
text: Annleggið verður lappa nøkurlunda, og Kári fær spælt eitt lag afturat. Hann roynir nú at sleppa av pallinum, men áskoðarfjøldin vil hava meira. Lurtaraynskið er at hoyra Súrligar nætur enn eina ferð. Kári tekur aftur gittaran í hond, og spælir lagið. Hetta er eitt virðiligt punktum á eini uppliving, ið var gandakend fyri bæði Kára og áskoðararnar.
text: #000017